Page:King Alfred's Old English version of St. Augustine's Soliloquies - Hargrove - 1902.djvu/125

Rh G. Ic gehīre nū þæt ðū gelȳfst þīnum hlāforde bet ðonne þē selfum and þīnum gefērum æmnwel ðē selfum. Þū dēst ēac swīðe rihte and swīðe gerisenlic myd þȳ þæt þū swā gooda trēowa wið hī hefst. Ac ic wolde þæt þū mē sēdest hweðer þē ðince Honorius, Þeodorius sunu, wīsra oððe unlēasera þonne Crīst, Godes Sunu.

A. Nese, lā nese; nē nāwer nēah! Ac me þincð unēðe þæt ðū hī tōgædere metst. Honorius is swīðe gōd, þēah his feder betere wēre; hē wes swīðe ǣfest and swīðe rǣdfast and swīðe rihte mīnes hlāfordes kynnes; and swā is sē [ðe] gȳt lifað. Hī ic wille wyrðian swā-swā man worldhlāford sceal, and þe ōðre ðe þū ēr embe sprece, swā-swā heora hlāfordes and swā man þone kyng sceal, þe byð Kyng ealra kynga, and ealra gesceafta scypend and wealdend.

G. Nū ic gehȳre þæt þē līcað se almihtiga God bet þonne Þeodorius, and Crīst, Godes Sunu, bet ðonne Honorius, Þeodorius sunu. Ne lēa ic þē nā þæt þū ǣgðer lufige, ac ic ðē lēre þæt þū lufige þā hēaran hlāfordes swīðor, forðām hī witan eall þæt hī willað, and magon eall þæt hī willað.

A. Eall hit is sōð þæt ðū segst. Ealles þæs ic gelȳfe.

G. Nū ic gehȳre þæt ðū trūwast þām hǣaran hlāforde bet. Ac ic wolde witan hweðer ðē þūhte þæt þās þīne wurldhlāfordes hefden wīsran ðegnas and unlēaseran þonne ða hēran hlāfordas hæfdan. Trūwast ðū nū þē selfum and þīnum gefērum bet þonne ðām apostolum, þe wēron Crīstes selfes ðegnas? oððe þām hēhfederum? oððe þām wītgum, Þe God self ðurh hī spec tō hys folce þæt þæt hē wolde?

A. Nese, lā nese; ne trūige ic nā ūs swā wel, nē nāwer nēah swā þām.

G. Hwet sprec God þonne oftor, oððe hwæt sēde hē sōðlicor þurh hys wītgan hys folce þonne be sāwlen undēadlicnesse ? Oððe hwet sǣdon þā apostolos and ealle hālige federas gif hī ne sǣdon ymbe sāwla æccnesse and imbe heora undēadlicnesse? Oððe hwæt mǣnde Crīst, þā [hē] cwæð on hys godspelle: 'Þā unrihtwīsan farað on ǣce